คลังขู่หั่นงบราชการทิ้ง กระตุกให้รีบเบิกใช้จ่าย
คลังขู่หั่นงบปี 2557 ของส่วนราชการและรัฐวิสาหกิจที่เบิกจ่ายล่าช้าทิ้ง
24 พ.ย. 2555

คลังขู่หั่นงบปี 2557 ของส่วนราชการและรัฐวิสาหกิจที่เบิกจ่ายล่าช้าทิ้ง
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ในโอกาสเป็นประธานการประชุมชี้แจงหัวหน้าหน่วยงาน รัฐวิสาหกิจ และผู้ว่าราชการจังหวัด เพื่อเร่งรัดการดำเนินงานและการเบิกจ่ายเงินงบประมาณรายจ่ายประจำปีงบประมาณ 2556 ว่า งบรายจ่ายมีสูงถึง 2.4 ล้านล้านบาท เป็นงบลงทุน 4 แสนล้านบาท ซึ่งตั้งเป้าเบิกจ่ายภาพรวม 94% และงบลงทุน 80%
ที่ผ่านมาพบว่าหลายหน่วยงานเบิกจ่ายงบลงทุนล่าช้า ทำให้เงินไม่เข้าสู่ระบบเศรษฐกิจ รัฐบาลจึงกำหนดมาตรการกระตุ้นการเบิกจ่ายที่คณะรัฐมนตรีเห็นชอบไปแล้วเมื่อวันที่ 20 พ.ย. ให้ส่วนราชการและรัฐวิสาหกิจก่อหนี้ผูกพันภายในเดือน มี.ค. 2556 โดยไม่ให้กันงบประมาณไว้เบิกเหลื่อมปีในกรณีที่ไม่มีหนี้ผูกพัน และให้สำนักงบประมาณนำไปจัดสรรให้โครงการอื่นที่มีความพร้อม
นายกิตติรัตน์ กล่าวว่า จะพิจารณาการเบิกจ่ายงบประมาณปี 2556 ของแต่ละหน่วยงาน ในการอนุมัติงบลงทุนให้ในปีงบประมาณ 2557 ต่อไป หากไม่สามารถเบิกงบลงทุนปีนี้ได้ งบลงทุนปีหน้าก็จะจัดสรรให้กับหน่วยงานอื่นที่มีความพร้อมเบิกจ่ายได้ทันที
นอกจากนี้ นายกิตติรัตน์ยังให้นโยบายให้ทุกหน่วยงานเริ่มทำงบประมาณลงทุนสำหรับปีงบประมาณ 2557 เมื่องบประมาณบังคับใช้ในเดือน ต.ค. 2556 ซึ่งถือเป็นเดือนแรกของปีงบประมาณ 2557 จะได้เบิกจ่ายทันที ทำให้การขยายตัวเศรษฐกิจเพิ่มมากขึ้น
สำหรับความคืบหน้าในการดำเนินการตามพระราชกำหนดให้อำนาจกระทรวงการคลังกู้เงินเพื่อวางระบบบริหารจัดการน้ำและสร้างอนาคตประเทศ พ.ศ. 2555 วงเงินกู้ 3.5 แสนล้านบาท จะมีการเสนอราคาประมูลโครงการภายใน 12 สัปดาห์นี้ จากนั้นจะเปิดซองในช่วงปลายปี 2555 หรือต้นปี 2556 และคาดว่าจะมีการเบิกจ่ายงบลงทุนตามพระราชกำหนดดังกล่าวได้ไตรมาสละ 3-4 หมื่นล้านบาท ในปี 2556